אורן כספי

אורן כספי (נולד ב-1978) הוא רופא קרדיולוג וחוקר ישראלי בתחום אי־ספיקת הלב, הרפואה הקרדיווסקולרית  והרפואה הרגנרטיבית. הוא מכהן כיו"ר המייסד של האקדמיה הלאומית הישראלית הצעירה לרפואה מדעית של ההסתדרות הרפואית בישראל, וכמייסד ומנהל יחידת אי־ספיקת הלב והמרכז למחקר וחדשנות קרדיווסקולרית במרכז הרפואי רמב"ם בחיפה. נוסף על כך, הוא חבר סגל בדרגת מרצה בכיר במסלול הרגיל (המחקרי) בפקולטה לרפואה ע"ש ברוך ורות רפפורט בטכניון – מכון טכנולוגי לישראל.

 השכלה והכשרה 
אורן כספי נולד, גדל והתחנך בחיפה. סיים לימודי תואר ראשון במדעי הרפואה בטכניון במסלול העתודה האקדמית בהצטיינות יתרה. בהמשך השלים לימודי רפואה (M.D.) בפקולטה לרפואה ע"ש רפפורט בטכניון, אף הם בהצטיינות. לאחר מכן השלים תואר דוקטור לפילוסופיה (Ph.D.) בפקולטה לרפואה בטכניון, במסגרת מחקר בתחום הרפואה הרגנרטיבית של הלב ותאי גזע, בהנחיית פרופ' ליאור גפשטיין. במסגרת תפקידיו בצבא שימש כרופא גדוד הסיור של גבעתי ובתפקידי פיקוד במנהלת שירותי הרפואה ובפיקוד העורף.

את הכשרתו הקלינית השלים בהתמחות ברפואה פנימית ולאחר מכן בהתמחות בקרדיולוגיה במרכז הרפואי רמב"ם. במהלך תקופת ההתמחות נבחר למתמחה מצטיין בקרדיולוגיה, ובמסגרת זו זכה בפרס דניאל שירן למתמחה המצטיין בקרדיולוגיה מטעם איגוד הלב הישראלי.

בהמשך עבר השתלמות עמיתים בתחום אי-ספיקת הלב במסגרת האיגוד האירופי לקרדיולוגיה (ESC) באוניברסיטת ציריך (University of Zurich, UZH) שבשווייץ.

בנוסף שימש כרופא–חוקר אורח באוניברסיטת קליפורניה בסן דייגו שם עסק באי-ספיקת לב מתקדמת, טיפול נמרץ קרדיאלי, תמיכה מכנית במחזור הדם (Mechanical Circulatory Support - MCS) ומחקר קליני ותרגומי.

 פעילות קלינית 
פעילותו הקלינית של כספי מתמקדת בטיפול בחולים עם אי-ספיקת לב כרונית ומתקדמת. במרכז הרפואי רמב"ם הוא המייסד והמנהל של יחידת אי-ספיקת הלב, יחידה רב-תחומית המטפלת בחולים מורכבים ומשמשת מרכז הפניה אזורי.

במסגרת תפקידו הוביל פיתוח והטמעה של תוכנית מסייע לב מלאכותי (LVAD) ברמב"ם. הוא ייסד והקים את תוכניות שיקום הלב ושיקום הלב הדיגיטלי, המשלבות שיקום קרדיאלי קלאסי עם טכנולוגיות ניטור מרחוק ורפואה דיגיטלית.

הוא הוביל ויזם מחקר קליני פרוספקטיבי רנדומלי ראשון מסוגו בישראל, המשווה משתנים בטיפול באי ספיקת הלב (DEA-HF) ומדגים את האפקט על הפרשת נתרן ונפח שתן של משטרי טיפול שונים באי ספיקת לב. הוא בחן את השפעותיו המזיקות של מורפיום בטיפול באי ספיקת לב אקוטית ומחקרו הוביל להוצאת הטיפול מההנחיות בעולם. הוא הדגים את הבטיחות בשימוש בחומר ניגוד במטופלים עם אוטם בשריר הלב (STEMI). הוא שותף לפיתוחם של התקנים לטיפול באי ספיקת לב כגון V-LAP של חברת וקטוריוס, המשמש למדידת הלחץ בעליה שמאל ובמחקרים קלינים רב-מרכזיים רבים כדוגמת מחקר Summit שהראה לראשונה יעילות קלינית של Tirzapetide (טיפול Glucagon-like peptide-1 Receptor agonist) במטופלי אי ספיקת לב.

 פעילות מחקרית בסיסית ויישומית 
ד"ר כספי הוא חוקר בתחום הרפואה הקרדיווסקולרית התרגומית והרפואה הרגנרטיבית. בעבודותיו המוקדמות הוביל את פיתוח הרקמה הלבבית המהונדסת הראשונה בעולם הכוללת רשת כלי דם פונקציונליים.

בנוסף היה בין החוקרים הראשונים שהדגימו חידוש ושיפור תפקוד שריר הלב לאחר אוטם באמצעות השתלת תאי לב שמקורם בתאי אב עובריים.

בשנים האחרונות הוביל ד"ר כספי מחקר לפיתוח מודל מעבדתי ראשון מסוגו לאי-ספיקת לב עם מקטע פליטה שמור (HFpEF) המבוסס על אורגנואידים קרדיווסקולריים שמקורם בתאי גזע אנושיים. המודל מיועד לסייע להבנת מנגנוני המחלה ולפיתוח תרופות.

הוקרה
על הישגיו המחקריים זכה בפרסים והוקרות, בהם פרס ציגלר לרפואה רגנרטיבית, פרס רפפורט, וכן ארבעה פרסי נויפלד למחקרים מצטיינים של האיגוד הקרדיולוגי בישראל – שניים על מחקריו האישיים ושניים בתפקידו כמנחה.

 פעילות ציבורית ופעילות בתקופת מגפת COVID-19 
במהלך מגפת הקורונה מילא כספי תפקיד מרכזי בפעילות רפואית, מחקרית וציבורית ברמה הלאומית. הוא היה חבר בצוותי ההיערכות של המרכז הרפואי רמב"ם ושל משרד הבריאות, ונטל חלק בתהליכי קבלת החלטות מערכתיים. הוא ריכז וערך את הנחיות משרד הבריאות לניטור וטיפול בחולי COVID.

במקביל, הוביל את צוות “מפות החום” בטכניון, שפיתח כלים אנליטיים לניטור מוקדי התפרצות בזמן אמת, לרבות בבתי אבות ובמוסדות סיעודיים. בנוסף לכך, תרומתו הייחודית התמקדה בפיתוח מערכת מבוססת נתונים לניתוב ותיעדוף של חיסוני COVID-19 בישראל, בדגש על אוכלוסיות בסיכון גבוה לתחלואה קשה ואוכלוסיות מוחלשות מבחינה סוציו-אקונומית. פעילות זו כללה פיתוח מדדים כמותיים ומפות חום ארציות, אשר שימשו להכוונת מבצע החיסונים ברמה הלאומית.

הוא היו"ר המייסד של האקדמיה הלאומית הצעירה הישראלית לרפואה מדעית כחלק מההסתדרות הרפואית בישראל. האקדמיה, אשר הוקמה ב-2023, פועלת כדי לקדם את הרופאים-הקלינאים החוקרים בישראל, הקימה קורס להכשרת רופאים חוקרים יחד עם ארגון 8400 והאקדמיה הבוגרת לרפואה מדעית, יזמה כנס ראשון מסוגו אשר איגד את כלל קהילת הרופאים החוקרים הצעירים בישראל ופועלת בשלבים מתקדמים ליצירת מסלולי רופאים-חוקרים עבור רופאים ורופאות צעירים בעלי רקע מחקרי.

 פרסומים מדעיים 
כספי פרסם עשרות מאמרים בכתבי עת מדעיים מובילים, בהם Nature, Circulation, Journal of the American College of Cardiology, European Heart Journal ו־Cardiovascular Research. למאמריו מעל 8,000 ציטוטים.

הערות שוליים

קטגוריה:ישראלים שנולדו ב-1978
קטגוריה:סגל הטכניון: רפואה